น้ำมัน WTI ปิดลบ 41 เซนต์ นักลงทุนเทขาย หลังสต็อกเพิ่มเกินคาด
น้ำมัน WTI ลบ 41 เซนต์ ปิดที่ 85.14 ดอลลาร์/บาร์เรล นักลงทุนเทขายหลังสต็อกน้ำมันของสหรัฐที่เพิ่มขึ้นเกินคาด-ตลาดหุ้นร่วงหนัก
น้ำมัน WTI ลบ 41 เซนต์ ปิดที่ 85.14 ดอลลาร์/บาร์เรล นักลงทุนเทขายหลังสต็อกน้ำมันเพิ่ม
22 ม.ค. 2565

น้ำมันดิบเวสต์เท็กซัส (WTI) ตลาดนิวยอร์กปิดลบในวันศุกร์ (21 ม.ค.) เนื่องจากนักลงทุนเทขายสัญญาน้ำมันดิบออกมา ท่ามกลางบรรยากาศการซื้อขายที่เป็นไปอย่างซบเซา หลังจากการเปิดเผยข้อมูลสต็อกน้ำมันดิบของสหรัฐที่เพิ่มขึ้นเกินคาด และตลาดหุ้นร่วงลงอย่างหนัก
ทั้งนี้ สัญญาน้ำมันดิบ WTI ส่งมอบเดือนมี.ค. ลดลง 41 เซนต์ หรือ 0.5% ปิดที่ 85.14 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมี.ค. ลดลง 49 เซนต์ หรือ 0.6% ปิดที่ 87.89 ดอลลาร์/บาร์เรล
อย่างไรก็ตาม แม้ราคาน้ำมันปรับตัวลงในวันศุกร์ แต่ก็ยังปรับตัวขึ้นได้ในรอบสัปดาห์นี้ โดยสัญญาน้ำมันดิบสหรัฐ เพิ่มขึ้น 2.2% และสัญญาน้ำมันดิบเบรนท์ เพิ่มขึ้น 2.1%
ราคาน้ำมันดิบถูกกดดันจากสต็อกน้ำมันดิบของสหรัฐที่เพิ่มขึ้นเกินคาด โดยสำนักงานสารสนเทศด้านการพลังงานของรัฐบาลสหรัฐ (EIA) รายงานเมื่อวันพฤหัสบดี (20 ม.ค.) ว่า สต็อกน้ำมันดิบสหรัฐเพิ่มขึ้น 500,000 บาร์เรลในสัปดาห์ที่แล้ว สวนทางกับที่นักวิเคราะห์คาดว่า อาจลดลง 700,000 บาร์เรล ส่วนสต็อกน้ำมันเบนซิน เพิ่มขึ้น 5.9 ล้านบาร์เรล และสต็อกน้ำมันกลั่น ลดลง 1.4 ล้านบาร์เรล
 